钦定古今图书集成/明伦汇编/氏族典/第639卷 > 《郑樵通志》 > 纥石烈牙吾塔
## 钦定古今图书集成/明伦汇编/氏族典/第639卷 > 《郑樵通志》 > 纥石烈牙吾塔

按《金史纥石烈牙吾塔传》：“牙吾塔一名志本，出亲军，
性刚悍喜战。贞祐间，仆散安贞为山东路宣抚使，以
牙吾塔为军中提控。是时山东群盗蜂起，安贞遣牙
吾塔破巨蒙等四堌，又破马耳山砦，杀刘二祖贼党
四千馀人，降贼八千，掳其伪宣差程宽、招军大使程
福，又降胁从民三万馀人。贞祐四年六月，积功累迁”
拦通渡经略使。十月，为元帅左都监。十二月，行山东
西路兵马都总管府事，兼武宁军节度使、徐州管内
观察使。兴定二年正月，宋兵万馀攻泗州，牙吾塔赴
援，至临淮，遇宋人三百，掩杀殆尽，及泗州，宋兵八千
围甚急，督众进战，大破之。五年九月，又率兵渡淮，大
破宋兵于团山。诏迁官升职有差。元光元年五月，以
京东便宜总帅兼行户、工部事。上谓宰臣曰：“牙吾塔
性刚，人皆畏之，委之行部，无不办者。至于御下，亦颇
有术。提控有胡论出者，渠厚待之，常同器而食。其人
感奋，遂以战死。”英王守纯曰：“凡为将帅，驾驭人材，皆
当如此。”上曰：“然。”未几，宋人三千潜渡淮，至聊林，尽伐
堤柳，塞汴水以断吾“粮道。”牙吾塔遣精甲千馀破之，
获其渡者七百人，汴流由是复通。二年，红袄贼寇寿、
颍，剽掠数日而去。牙吾塔闻之，率兵渡淮，侦知朱村、
孝义村有贼各数百，分兵攻之，连破两栅，焚其村坞
数十。还遇宋兵数百，阵淮南岸，击杀其半。寻有兵千
馀自东南来追，复大败之。先是，纳合六哥杀元帅蒙
古纲，据邳州以叛。十月，牙吾塔围之，焚其楼橹，斩首
百馀。于是宋钤辖高显、统制侯进正、将陈荣等，知不
能守，共诛六哥，持其首缒城降。牙吾塔入城抚慰其
众，各使安集，又招获红袄统制十有五人，将官训练百三十有九人。十一月，遣人来报，仍函六哥首以献。
宣宗大喜，进牙吾塔官一阶，赐金三百两，内府重币
十端，将士迁赏有差。正大三年十一月，北兵猝入西
夏，攻中兴府甚急，召陕西行省及陕州、灵宝二总帅
讹可、牙吾塔议兵，又诏谕“边方事机，并从行省从宜
规画。”四年，牙吾塔复取平阳，获马三千。是岁，大兵既
灭夏国，进攻陕西德顺、秦州、清水等城，遂自凤翔入
京兆，关中大震。五年，围庆阳。六年，诏牙吾塔将兵救。
七年，围解，诏以牙吾塔为左副元帅，屯京兆。大兵入
陜西。八年，迁居民于河南，弃京兆东还。五月，至阌乡，
得寒疾，汗不出死。牙吾塔为人鸷狠狼戾，好结小人，
不听朝廷节制。尝入朝诣省堂诋毁宰执，宰执不敢
言，而上倚其镇东方，亦优容之。尤不喜文士，僚属有
长裾者，辄以刀截去。又喜凌侮使者，御史康锡上章
劾之，且曰：“朝廷容之，适所以害之，欲保全其人，宜加
裁制。”朝廷竟不治其罪。以屡败宋兵，威震淮、泗，好用
鼓椎击人，世呼曰卢鼓椎，其名可以怖儿啼，大概如
呼麻胡云。有子名阿里合，世目曰小鼓椎。尝为元帅，
从哀宗至归德，与蒲察官奴作乱，伏诛。